Il-Gvern ħabbar proġett ta' spazji miftuħa temporanji f'toroq u pjazez madwar Malta. Din it-tip ta' miżura tista tnaqqas it-tniġġiż, twassal għal iktar aċċessibilita' u ssaħħaħ il-komunitajiet madwar Malta u Għawdex. Nemmen li l-Kunsilli Lokali kollha għandhom ikunu proattivi f'din il-kwistjoni permezz ta' konsultazzjoni ma' residenti u stakeholders f'kull lokalita' biex jiġu identifikati s-siti proposti. B'hekk il-proċess jista' jkun demokratiku, infurmat u bbażat fuq l-evidenza. Sfortunatament, jidher li l-Gvern hu nieqes minn dawn il-metodi f'oqsma ekonomiċi u soċjali relatati mal-Coronavirus, minkejja l-appelli mill-Oppożizzjoni u s-Sħab Soċjali. Tajjeb ukoll jekk il-Gvern jagħti titlu lill-Kunsilli Lokali għal art pubblika bħal parkeġġi: Bħal ma jaf kulħadd, bosta parkers jiċċarġjaw il-flus minkejja li hemm sinjali li jgħidu bil-kontra. Għalhekk, qed ikun hemm qliegħ privat għal servizz pubbliku. Il-Gvern m'għandux ikun selettiv dwar spazji miftuħa. Għandu juża l-metodu konsultattiv u demokratiku dwar aċċess pubbliku f'spazji miftuħa oħra - bħal każ tal-Miżieb. Il-konsultazzjoni għandha tkun wiesgħa u trasparenti u mhux ma' settur wieħed biss. Kull ftehim għandu jkun ippublikat, hekk kif qed titlob il-koalizzjoni Spazji M iftuħa. L-għodda soċjoloġika ta' Social Impact Assessment għandha valur kbir għall-ippjanar ibbażat fuq l-evidenza u deliberazzjoni. Pajjiżna għad m'għandux politika strutturata dwar din l-għodda tant neċessarja.
Ħsibijiet (38) Spazji miftuħa